Papersnake/gushiwen huggingface dataset:
夜梦
萧妃（唐代）

昨日梦君归，贱妾下鸣机。极知意气薄，不著去时衣。

故言如梦里，赖得雁书飞。
过披云室赠李公
祖琴（清代）

半亩松筠半亩溪，茅庵背结板桥西。听钟夜坐山前月，汲水晓浇屋后畦。

野客不来云转静，秋花况发路还迷。石屏一曲和烟绿，还拨苍云觅旧题。
踏云行 赠无为散人
马钰（金朝）

三髻山侗，拜闻张氏。看人布施终非是。临渊休羡锦鳞肥，退而结网脂瞻视。欲住蓬瀛，何劳翘俟。蓬头垢面忘尘事。焚香百拜本夫心，同修
题唐岱孙祜合作仿李唐寒谷先春图
弘历（清代）

涉海觅方蓬，登陆凌岱华。鞭石岂达举，云軨亦难驾。

平生山水心，不减东山谢。坐游千里路，兼消万几暇。

李唐古之人，艺圃堪称伯。继踪羌孰能，丹青空满架。

我欲传其神，求诸其匹亚。是图合作成，如集柰与蔗。

奥域邃且幽，棱峰露天罅。判势异旗鼓，亲形譬姻娅。

流泉寒不凝，珠颗崖间泻。精蓝隐树颠，午梵钟声罢。

两山环抱处，盘土可以稼。小轩三四楹，讵必凌云榭。

萧然太古民，笑傲和不嗄。梅妻微破颜，胎仙倚而讶。

貌此寒谷春，信是探元化。若无李唐迹，谁辨鸡林价。

图绘诚馀事，今古何冬夏。无怪读书人，颓风吁日下。
约诸公相过连日阴雨忽晴 其一
王渐逵（明代）

一日晴虽暂，联杯意自深。雨应怜客驾，天亦慰吾心。

竹浒蒸霞气，风坛散夕阴。尚馀无尽兴，宿鸟助清吟。
江南曲五首 其五
丁仙芝（唐代）

始下芙蓉楼，言发琅琊岸。急为打船开，恶许傍人见。
柳花
王岩叟（宋代）

银毬抛出翠烟深，聚散高低不自禁。飘去长郊迎暖日，飞来深院怯春阴。
病虐新差仲退折梅一枝昌雪跨访我松下且赋诗
徐端（清代）

破雪折梅相料理，要将春信报新年。
独跨瘦驴披鹤氅，更于何处觅神仙。
再用前韵
袁甫（宋代）

逾年政化一无成，敢道民和狱论清。
不以旁人评得失，个别一点自知明。
再复韵
程洵（宋代）

斯文从昔患多方，今日因公晦复光。心法祇传书一卷，文华那复纸千张。

窗前草色沿阶翠，川上波流极目长。此意更须公指示，后来□□月无忘。
夜坐
释元肇（宋代）

露坐黄昏后，城居若在村。天阴萤火亮，秋近草虫喧。

老去浑无睡，贫来不闭门。也知疏拙甚，此意与谁论。
赠友人罢举赴辟命
杜荀鹤（唐代）

连天一水浸吴东，十幅帆飞二月风。好景采抛诗句里，

别愁驱入酒杯中。渔依岸柳眠圆影，鸟傍岩花戏暖红。

不是桂枝终不得，自缘年少好从戎。
和邵兴宗棋声
文同（宋代）

二客与棋酬，寒声满侧楸。
急因随行发，断为见迟休。
花下莺翻翼，林间鹤转头。
丁丁竹楼下，不独在黄州。
走笔和袁起岩元夕前一夜雪作
杨万里（宋代）

天公极意办元宵，顷刻挼云作雪飘。茂苑长洲花剪玉，苏台香径砌成瑶。

千灯剩喜开红药，两鬓还惊插素标。客子孤舟寒折骨，无端诗伯苦相撩。
和杨公济钱塘西湖百题 其二十二 陶器坟
郭祥正（宋代）

陶器为棺椁，中庸孰可名。一丘春草色，两树野松声。
早秋邓尚龙尚虎尚义周明甫诸君过访兼献寿意
张嗣纲（明代）

九十秋光景色新，草堂今又祝灵椿。尊开北海盈嘉客，韭剪南山愧主人。

作赋久悬观郢雪，谈心不觉醉吴醇。再期黄菊开幽径，共钓鲈鱼薄荐莼。
书韩干牧马图
苏轼（宋代）

南山之下，汧渭之间，想见开元天宝年。
八坊分屯隘秦川，四十万匹如云烟。
骓駓骃骆骊骝騵，白鱼赤兔骍騜鶾。
龙颅凤颈狞且妍，奇姿逸态隐驽顽。
碧眼胡儿手足鲜，岁时翦刷供帝闲。
柘袍临池侍三千，红妆照日光流渊。
楼下玉螭吐清寒，往来蹙踏生飞湍。
众工舐笔和朱铅，先生曹霸弟子韩。
厩马多肉尻脽圆，肉中画骨夸尤难。
金羁玉勒绣罗鞍，鞭箠刻烙伤天全，不如此图近自然。
平沙细草荒芊绵，惊鸿脱兔争后先。
王良挟策飞上天，何必俯首服短辕？
宰邑垂满喜与王梅溪孙主簿合并承入秋闱当别
陈宓（宋代）

两家事契几人同，一见风流忆乃翁。
何事别离当两月，空山兀坐晚秋风。
夏日张茂才见枉林园 其一
李攀龙（明代）

残书开积雨，高枕对重林。非尔乘幽兴，无人惠好音。

分宁鸡黍薄，交自布衣深。不改青松色，堪知白雪心。

诸生贫嗜酒，多病老抽簪。何必论丘壑，金门总陆沈。
云岩
马子严（宋代）

林深路转山，岩虚云触石。
是中立数椽，仅足安一室。
断罅开碧落，当昼悬心白。
虬蘖挂乳窦，飞鼠传石脊。
山中古老人，对我诵记忆。
昔为鬼仙家，乃藉巨人力。
划地剖疆界，印泥遗指迹。
至今百年余，住世三度易。
吾非梅子真，身是江南客。
詹子武夷俟，邂逅愿已适。
扶携一登览，相与有俦匹。
林逋叶静能，俱来一同席。
二子善鼓琴，无弦徒挂壁。
日暮云已归，今夕竟何夕。
徘徊卧白云，华胥何处觅。
送章德远教官自湘湖归慈湖
王冕（元代）

我生不想图凌烟，草衣曲肱牛背眠。
早看红日出海底，夜看素背悬中天。
阴阳推荡几昏晓，长啸狂歌不知老。
清泉白石自愉怡，那信人间宦途好。
逍遥偶尔穷外观，之子已在青云端。
广文坐上新弹冠，萧爽不作儒生酸。
三年考绩易官烛，回首西风正黄菊。
白云喜动故山秋，慈湖遥映湘湖绿。
君归莫虑铁研穿，且力古道希圣贤。
我归不用君致言，门前自有梅花田。
在颍昌寄中立
游酢（宋代）

萧条清颍一茅庐，魂梦长怀与子居。
五里桥西杨柳路，至今车马往来疏。
甲申游蜀乙酉夏闻亲病遄归感而赋此二首 其二
胡本绅（清代）

何事复盘桓，因人热总寒。扶舆空羡岳，贳药急需韩。

世味谙鸡肋，浮生藐鼠肝。愿今归去也，菽水久承欢。
和刘后村梅花百咏
方蒙仲（宋代）

夜色朝光两莫知，树间但见白差差。
江南到处名姝少，一律前村雪里词。
赵州石桥
郝经（元代）

轮囷太古绿玉月，半插水面不挂天。一矼一段数十丈，大业至今七百年。

深衔密匝无罅隙，嵌磨妥帖坚且圆。仰视压面势飞动，劲欲拔起疑坠颠。

鬼功神力古未有，地维欲绝还钩连。蛟龙辟易洚水伏，细纹参错如新镌。

晴虹不散结元气，海牵缥缈缠飞烟。冲风倒景鲤背摇，金澜滉瀁青环偏。

乾坤壮观全赵雄，几回笑杀秦人鞭。往来细读张相碑，直与北岳相轾轩。

先君有诗不忍看，摩挲华表空泫然。
越州道中杂诗十三首 其七
陈渊（宋代）

胸中有佳处，妙意不期会。弄笔作五言，心手无内外。

千古陶渊明，秀句含天籁。偶然游其藩，遂尔厌彫绘。
签判承议携官酒并具殽炙晚饮桧下二首 其二
刘攽（宋代）

风月近秋好，君来蒙十觞。尘劳我休息，炎暑此清凉。

玉露衣襟爽，金波鬓发苍。知心一为足，何必似原尝。
颂古二首 其二 三顿棒
释法成（宋代）

山藤六十轻分付，肋下三拳已太迟。堪笑不能知痛痒，上堂犹道拂蒿枝。
广陵城（一作赵嘏诗）
孟迟（唐代）

红绕高台绿绕城，城边春草傍墙生。

隋家不向此中尽，汴水应无东去声。
蚕谷行
杜甫（唐代）

天下郡国向万城，无有一城无甲兵！
焉得铸甲作农器，一寸荒甲牛得耕？
牛尽耕，蚕亦成。
不劳烈士泪滂沱，男谷女丝行复歌。
薄媚（第六歇拍）
董颖（宋代）

哀诚屡吐，甬东分赐。垂暮日，置荒隅，心知愧。宝锷红委。鸾存凤去，辜负恩怜，情不似虞姬。尚望论功，荣还故里。

降令曰，吴亡赦汝，越与吴何异。吴正怨，越方疑。从公论、合去妖类。蛾眉宛转，竟殒鲛绡，香骨委尘泥。渺渺姑苏，荒芜鹿戏。
游碧落洞同李兟诸公
颜庶几（宋代）

神地秘灵室，壶天锁翠微。
歌咏极今古，登临忘是非。
况有麋鹿侣，堪纫兰蕙衣。
得志此何远，岂复怀尘机。
颂古一百首
释智愚（宋代）

一文一武偶相逢，说尽英雄各不同。
俱往长安朝圣主，姓名终是达天聪。
寒食日出游
韩愈（唐代）

李花初发君始病，我往看君花转盛。走马城西惆怅归，

不忍千株雪相映。迩来又见桃与梨，交开红白如争竞。

可怜物色阻携手，空展霜缣吟九咏。纷纷落尽泥与尘，

不共新妆比端正。桐华最晚今已繁，君不强起时难更。

关山远别固其理，寸步难见始知命。忆昔与君同贬官，

夜渡洞庭看斗柄。岂料生还得一处，引袖拭泪悲且庆。

各言生死两追随，直置心亲无貌敬。念君又署南荒吏，

路指鬼门幽且夐。三公尽是知音人，曷不荐贤陛下圣。

囊空甑倒谁救之，我今一食日还并。自然忧气损天和，

安得康强保天性。断鹤两翅鸣何哀，絷骥四足气空横。

今朝寒食行野外，绿杨匝岸蒲生迸。宋玉庭边不见人，

轻浪参差鱼动镜。自嗟孤贱足瑕疵，特见放纵荷宽政。

饮酒宁嫌盏底深，题诗尚倚笔锋劲。明宵故欲相就醉，

有月莫愁当火令。
次韵郑郎中作四明谢遗尘九题走笔不二 其八 青棂子
史浩（宋代）

羽幰新从帝所回，馀欢未尽玳筵开。醉抛青子香泥上，留与王家取次栽。
宁宗朝享三十五首 升殿用《乾安》。
郊庙朝会歌辞（宋代）

于穆清宫，奕奕孔硕。芝茎蔓秀，桂华冯翼。八簋登列，六瑚贲室。

皇代拥庆，启佑千亿。
雪后草亭
方岳（宋代）

梅花面目冷於冰，亦笑山翁草作亭。
一夜雪寒重整过，碧琉璃瓦水晶钉。
赠太子太傅李康靖公挽词二首
王珪（宋代）

陪幄方图政，安车遂告年。
帝求惇史善，人叹大夫贤。
故馆西州路，佳城京兆阡。
惟应旧游客，堕泪向碑前。
悽惶岭
杨宾（清代）

山海关前日色昏，风尘况复暗乾坤。不堪更上悽惶岭，双袖横流血泪痕。
句 其十二
齐唐（宋代）

身闲婚嫁毕，秋老蟹螯肥。
惜黄花慢 同彊村老人作
陈曾寿（清代）

托命孤芳，剩十年魂梦，长绕伊行。小廊回处，凤城西畔，几回烛行，仔细秋妆。

当时一笑天能妒，便拚断、故国遗香。枉断肠，寒畦生事，检点苔荒。

移根瘦损堪伤，更一枝轻折，长惹思量。旧尘在眼，只馀清泪，佳期注脚，偏是斜阳。

人间原有相逢事，漫羞晕、憔悴容光。正夜长，背灯添影凄凉。
和萧判官东夫韵寄之
杨万里（宋代）

湘江晓月照离裾，目送车尘至欲晡。
归路新诗合千首，几时乘欲更三吾。
眼边俗物只添睡，别後故人何似臞。
尚策爬沙追历块，未甘直作水中凫。
嘉禾百咏·射襄城
张尧同（宋代）

此地连江海，曾经古战争。
干戈今不见，空有射襄名。
游武夷山二首 其一
韦骧（宋代）

一溪秋水碧溶溶，逆掉扁舟溯晚风。卧看峰峦耸奇势，心疑造化炫殊功。

宾云曲断笙箫远，机石苔荒组织空。仙理冥冥难究诘，抽簪归隐羡刘公。
子虚赋
司马相如（两汉）

楚使子虚使于齐，王悉发车骑，与使者出田。田罢，子虚过奼乌有先生，亡是公在焉。坐定，乌有先生问曰：“今日田乐乎？”子虚曰：“乐。”“获多乎？”曰：“少。”“然则何乐？”对曰：“仆乐齐王之欲夸仆以车骑之众，而仆对以云梦之事也。”曰：“可得闻乎？”

子虚曰：“可。王车驾千乘，选徒万骑，田于海滨。列卒满泽，罘罔弥山，掩兔辚鹿，射麇脚麟。骛于盐浦，割鲜染轮。射中获多，矜而自功。顾谓仆曰：‘楚亦有平原广泽游猎之地饶乐若此者乎？楚王之猎孰与寡人乎？’仆下车对曰：‘臣，楚国之鄙人也，幸得宿卫十有余年，时从出游，游于后园，览于有无，然犹未能遍睹也，又焉足以言其外泽者乎！’齐王曰：‘虽然，略以子之所闻见而言之。’

“仆对曰：‘唯唯。臣闻楚有七泽，尝见其一，未睹其余也。臣之所见，盖特其小小耳者，名曰云梦。云梦者，方九百里，其中有山焉。其山则盘纡茀郁，隆崇嵂崒；岑崟参差，日月蔽亏；交错纠纷，上干青云；罢池陂陀，下属江河。其土则丹青赭垩，雌黄白坿，锡碧金银，众色炫耀，照烂龙鳞。其石则赤玉玫瑰，琳瑉琨吾，瑊玏玄厉，碝石碔玞。其东则有蕙圃：衡兰芷若，芎藭昌蒲，茳蓠麋芜，诸柘巴苴。其南则有平原广泽，登降陁靡，案衍坛曼。缘以大江，限以巫山。其高燥则生葴菥苞荔，薛莎青薠。其卑湿则生藏莨蒹葭，东蔷雕胡，莲藕觚卢、菴闾轩于，众物居之，不可胜图。其西则有涌泉清池，激水推移，外发芙蓉菱华，内隐钜石白沙。其中则有神龟蛟鼍，瑇瑁鳖鼋。其北则有阴林：其树楩柟豫章，桂椒木兰，檗离朱杨，樝梨梬栗，橘柚芬芳；其上则有鹓雏孔鸾，腾远射干；其下则有白虎玄豹，蟃蜒貙犴。

‘于是乃使剸诸之伦，手格此兽。楚王乃驾驯驳之驷，乘雕玉之舆。靡鱼须之桡旃，曳明月之珠旗。建干将之雄戟，左乌号之雕弓，右夏服之劲箭。阳子骖乘，纤阿为御，案节未舒，即陵狡兽。蹴蛩蛩，辚距虚，轶野马，轊陶駼，乘遗风，射游骐。倏眒倩浰，雷动猋至，星流霆击。弓不虚发，中必决眦，洞胸达腋，绝乎心系。获若雨兽，揜草蔽地。于是楚王乃弭节徘徊，翱翔容与。览乎阴林，观壮士之暴怒，与猛兽之恐惧。徼郄受诎，殚睹众物之变态。

‘于是郑女曼姬，被阿緆，揄紵缟，杂纤罗，垂雾縠。襞积褰绉，郁桡溪谷。衯衯裶裶，扬袘戌削，蜚纤垂髾。扶与猗靡，噏呷萃蔡。下摩兰蕙，上拂羽盖。错翡翠之威蕤，缪绕玉绥。眇眇忽忽，若神仙之仿佛。

‘于是乃相与獠于蕙圃，媻珊郣窣，上乎金堤。揜翡翠，射鵕鸃。微矰出，孅缴施。弋白鹄，连鴐鹅。双鸧下，玄鹤加。怠而后发，游于清池。浮文鹢，扬旌栧。张翠帷，建羽盖。罔瑇瑁，钩紫贝。摐金鼓，吹鸣籁。榜人歌，声流喝。水虫骇，波鸿沸。涌泉起，奔扬会。礧石相击，硠硠礚礚，若雷霆之声，闻乎数百里之外。将息獠者，击灵鼓，起烽燧。车按行，骑就队。纚乎淫淫，般乎裔裔。

‘于是楚王乃登云阳之台，泊乎无为，澹乎自持，勺药之和，具而后御之。不若大王终日驰骋，曾不下舆，脟割轮焠，自以为娱。臣窃观之，齐殆不如。’于是齐王默然无以应仆也。”

乌有先生曰：“是何言之过也！足下不远千里，来贶齐国，王悉发境内之士，而备车骑之众，与使者出畋，乃欲勠力致获，以娱左右，何名为夸哉！问楚地之有无者，愿闻大国之风烈，先生之余论也。今足下不称楚王之德厚，而盛推云梦以为高，奢言淫乐而显侈靡，窃为足下不取也。必若所言，固非楚国之美也。无而言之，是害足下之信也。章君恶、伤私义，二者无一可，而先生行之，必且轻于齐而累于楚矣。且齐东陼钜海，南有琅邪；观乎成山，射乎之罘；浮勃澥，游孟诸；邪与肃慎为邻，右以汤谷为界。秋田乎青丘，彷徨乎海外。吞若云梦者八九于其胸中曾不蒂芥。若乃俶傥瑰伟，异方殊类，珍怪鸟兽，万端鳞崪充牣其中，不可胜记。禹不能名，卨不能计。然在诸侯之位，不敢言游戏之乐，苑囿之大；先生又见客，是以王辞不复，何为无以应哉！”
句 其十三
张舜民（宋代）

常思武口与樊山，南北相望一水间。
浣衣曲
陈荐夫（明代）

幽荷冉冉新篁密，皱縠含风波浸日。
靓妆融冶粉红香，浅碧银塘映花立。
双双玉腕漾清漪，雾縠摇波光陆离。
不因惊起鸳鸯伴，花外玉郎那得知。
泛舟之屏山
邱晋成（清代）

马湖江水远黏天，一叶都凭百丈牵。苦被饥驱频橐笔，何能兴尽遽回船。

游鳞吹浪绉山影，飞燕掠波投野烟。遥睇宝屏峰下路，春风绿遍草芊芊。
和道矩送客汾西村舍杏花盛置酒其下
司马光（宋代）

田家繁杏压枝红，远胜桃夭与李农。
何事偏宜闲处植，无端复向别时逢。
林间暂击黄金勒，花下聊飞玛瑙钟。
会待重来醉嘉树，只愁风雨不相容。
湘中弦
崔涂（唐代）

苍山遥遥江潾潾，路傍老尽没闲人。

王孙不见草空绿，惆怅渡头春复春。

烟愁雨细云冥冥，杜兰香老三湘清。

故山望断不知处，鶗鴂隔花时一声。
和友人贼后
林宽（唐代）

带号乞兵急，英雄陷贼围。江山犹未静，鱼鸟欲何归。

城露桑榆尽，时平老幼稀。书从战后得，读彻血盈衣。
暮秋游虎丘
陈允平（宋代）

寂寞虚廊暗草莱，天风缭绕宝华台。
江空露冷蛟龙仗，殿古云深鹳鹊来。
山馆老松褰绿蔓，石坛芳桂落苍苔。
寒钟敲断枫桥月，半夜禅僧入定回。
颂古九首
释梵思（宋代）

一喝非唯三日聋，龙威虎势也潜踪。
从前汗马无人识，只要重论盖代功。
客舍雨中听江卿吹箫
高启（明代）

客中久不闻丝竹，此夕逢君吹紫玉。
断猿哀雁总惊啼，我亦无端泪相续。
数声袅袅复呜呜，散入寒云细欲无。
愁望洞庭空落木，梦游秦苑总荒芜。
曲中识诉君心苦，不道人听更凄楚。
关山灯下叹羁臣，江浦舟中泣嫠妇。
忆昨阊门费酒赀，玉人邀坐弄参差。
彩霞深院花开处，明月高楼鹤去时。
如今忽在他乡外，风雨寒窗两憔悴。
恨无百斛金陵春，同上凤凰台上醉。
始知嶰谷枯篁枝，中有人间无限悲。
愿君袖归挂高壁，莫更相逢容易吹。
白雀返棹李王二子送余过虞山下作四绝句
王宠（明代）

朱楼绀宇郁相参，倒影斜飞堕碧潭。
落日画船摇曳处，土风还自乐江南。
不死
周景涛（清代）

平生言死何曾死，今日奇穷未觉穷。数米为炊仍腹果，量钱沽酒亦颜红。

夜深忽梦先朝事，病起真成隔世翁。黄土待人归宿处，董公健者料应同。
晴後弃雪四首
杨万里（宋代）

天上琼楼万玉妃，月宫学舞试云衣。
霓裳未彻天风起，脑子花钿星散飞。
温柑
刘敞（宋代）

后皇富佳树，柑实掩群众。磊落骊珠圆，参差金壶重。

剖丹琼瑶骊，蓄润霜雪冻。封苞万里险，照耀高堂供。

忆昔伯禹籍，苍茫阙斯贡。及乎骚人赋，流落遗尔颂。

反登橘柚辈，海物随错综。图谍迷万世，不平竟谁讼。

颇疑古未有，彼故得豪纵。溟海通蓬莱，近由仙者种。

又疑美过绝，谗口斥不用。寂寥三王时，此理弥可痛。

安得举其族，北迁越岩洞。岁比万户封，蠲烦与人共。
偶题
辛弃疾（宋代）

人言大道本强名，毕竟名从有处生。
昭氏鼓瑟谁解听，亦无亏处亦无成。
清江
叶方霭（清代）

清江水色碧于苔，南客扁舟北渡来。晓日未瞻鳷鹊观，阴云已渡凤凰台。

漫防酒醉先防醒，不怕花残却怕开。无限伤心还自语，此生终见太平回。
寄大司徒钟阳马公
欧大任（明代）

桂冠神武事烟波，大老三朝出入多。塞下飞刍曾煮海，宣房沉璧已成河。

隐堪白首餐松柏，赐有黄金醉薜萝。闻道殿庭思曳履，幔亭秋宴兴如何。
春三月过王氏村有感
周宗溥（宋代）

甲子穷时丧乱频，天教泽国着闲身。
无情花柳自春色，不觉山河多塞尘。
他日升平犹未老，此生流落且相亲。
江南江北经行处，莫话衣冠愁杀人。
赵左司挽词
楼钥（宋代）

乡贡蚤驰誉，郎潜方比肩。
求仙容我学，成佛叹君先。
天癸年将暮，金丹语未圆。
忽传长别偈，天阔散云烟。
投晁子止制置三首
李流谦（宋代）

吴甸七千里，坤垠六十州。
宸心宽北阙，老子在西楼。
召伯出分陕，卫公归相周。
衮衣人惬意，重为雪山愁。
和之美河洲四诗
司马光（宋代）

冉冉河洲晓，晴霞登木杪。
稍见水烟开，孤舟天际小。
句
林无隐（唐代）

雪浦二月江湖阔，花发千山道路香。
邻鸡
饶节（宋代）

邻鸡振羽非恶声，北斗倒挂玉绳横。朋来劳苦饥寒解，客去悠飏羽翼成。
春日五首·其二
秦观（宋代）

一夕轻雷落万丝，霁光浮瓦碧参差。
有情芍药含春泪，无力蔷薇卧晓枝。
夜分不寐二首
宋祁（宋代）

晴缸红花久未落，耿耿秋思饶端倪。
倾荷破月共天宇，女子墙高乌夜啼。
竹枝辞
李邦献（宋代）

江上渔舟叶叶轻，峡中云雨晚凉生。长亭宴罢客归去，桂树夕阳啼鸟声。
素梅 四五
王冕（元代）

三月春风吹雪消，湖南山色翠如浇。
一声羌管何人见？无数梅花落野桥。
王开府挽词三首
范祖禹（宋代）

康宁五福备，出入四朝安。
剑佩逼台室，旌旄登将坛。
天池将浴凤，云汉拟骖鸾。
缥缈凌霞意，今成逝水叹。
和卓廷瑞赠诗之韵四绝
陈淳（宋代）

长书一卷墨新题，志在斯民寿域跻。
历历爱君忧国语，施行须自起锄犁。
散原先生来湖上次日蒿老亦至遂同游虎跑泉
陈曾寿（清代）

二老经岁别，世乱积幽疢。相逢在名山，一笑乃至矧。

霜姿不改在，取證寒泉影。山光秋正浓，高树沃丹顶。

涧流自磬钟，激翠上襟领。虚堂倚悬崖，削铁石骨整。

岚气浮长廊，清寒入瓯茗。还寻济公塔，灵迹仰昭炯。

为齐涂割观，遂壹冤亲等。褊心不能回，学道愧无忍。

适野情暂移，随杖坐忘暝。依然广长舌，送客溪声冷。
金陵杂兴二百首
苏泂（宋代）

小小规模似禁中，分明夏禹欲卑宫。
白头官吏知年几，犹指屏风说孝宗。
山行经樵翁
鲍溶（唐代）

我心劳我身，远道谁与论。心如木中火，忧至常自燔。

披访结恩地，世人轻报恩。女无良媒识，知入何人门。

寒日行深山，路由谷中村。田翁樵采熟，男女讴吟喧。

借问身命谋，上言愧乾坤。时清公赋薄，力勤地利繁。

下念草木年，坐家见重孙。举案馈宾客，糟浆盈陶尊。

醉闲鹿裘暖，白发舞轩轩。仰羡太古人，余将破行辕。

遑遑问身事，师友难为言。离歌又行去，落日低寒泉。
景彝率和唐崇徽公主手痕诗
梅尧臣（宋代）

两壁美人虹已收，苍崖纤手藓痕秋。
和亲只道能稽古，沉略从来不解羞。
汉月明明掌中照，胡尘漠漠指间留。
昭君殁後更多恨，弹作琵琶曲未休。
挽赵秋晓
叶特（宋代）

枕窍荣名未一炊，谷陵事异剩堪悲。应嗟公子犹麟趾，无奈宗周已黍离。

更恨并州同逆旅，何堪蒿里致哀词。诗书种有诸郎在，公死犹如未死时。
李翱见药山图赞
释绍昙（宋代）

天本藏云，瓶元贮水。
不会看经。那堪指示。
寄语唐朝李相公，只须著眼听松风。
风入松·乾坤简易定长生
王吉昌（元代）

乾坤简易定长生。推变化虚盈。默契四时神功用，泄冲和、品物生成。茂养深根固蒂，临金井，吐琼英。芳姿香衬彩霞明。聒万籁声清。造化冥冥无中有，显虚皇、阳体飞行。纵横恣游法界，廓神变，混无名。
赠卖花湖妓
连文凤（宋代）

客来不惜买花钱，客醉青楼月在天。
欲尽樽前歌舞意，湖头已有早开船。
送棣州唐虞部
梅尧臣（宋代）

人持左符去，马逆北风行。
古路草初白，太河冰未成。
暖科桑柘美，寒织杼梭鸣。
风俗已如此，憩棠无讼争。
绿端砚为严藕渔宫允作 其四
屈大均（明代）

亦欲向羚羊，兼金买一方。偏宜赋鹦鹉，更可咏鸳鸯。

色并黄裳美，情分碧玉香。不须鸲鹆晕，已比水岩长。
五月二十七日诣黑龙潭谢雨是日复遇雨因成
弘历（清代）

谢雨仍逢雨，占时尚及时。回苏真荷泽，昭应敢嫌迟。

底虑衣衫湿，贪看禾黍滋。慰馀惭自问，何事屡来兹。
下人阳乌石二泷初闻猿声二绝 其二
刘崧（元代）

白日青崖烟雾生，深林绝涧少人行。残年乌石泷头路，听得山猿第一声。
西庙怀古二首 其二
华黄（清代）

文选楼高星汉间，新亭风景旧河山。石城秋水年年碧，洗尽南朝金粉班。
送方岩出帅平峒寇 其一
释居简（宋代）

草木犹知旧姓名，妖狐折胆在先声。乡来笔下三千字，今日胸先十万兵。

直把文章为小技，横遮江汉隐长城。油幢坐啸祛锋镝，六合清风白羽生。
绝句
刘摰（宋代）

日日新诗出锦囊，清言飘洒句琅琅。幕中病客疲酬报，走马真难伴放羊。
美人家饮花露饮毕而馀香在盌 其一
孙原湘（清代）

琼浆滴滴入诗喉，香气犹沾碧玉瓯。恰似鬓边花落下，芬芳常在美人头。
雨後出门散步
陆游（宋代）

细水穿沙溜，残云扶雨归。
不成游酒市，且作倚渔扉。
老大徂年速，羁穷壮志违。
破裘虽百结，犹胜泣牛衣。
寄韩仲止
刘克庄（宋代）

昨仕京华豪未减，脱鞾不问贵游嗔。
诗家争欲推盟主，丞相差教作散人。
闭户自为千载计，入山又忍十年贫。
几思投劾从公去，背笈肩琴涧水滨。
侄孙亦龙作亭于小山之上□余以野亭名之得诗
戴复古（宋代）

田间四五月，此景看来稀。
翼翼青苗上，双双白鸟飞。
茅茨林下住，簑笠雨中归。
拍岸瓜藤水，不须忧岁饥。
颂古四十五首
释慧远（宋代）

父严子逆事犹乖，宣德楼前问李差。
断头剖腹从轻断，直待还魂合处埋。
和王子一用韵告别
项安世（宋代）

积吹摩空海有鲲，惊雷出地竹生孙。
娑罗木吐层层艳，窣堵波开面面阍。
小贴金花听疾足，淡书灰墨看高鶱。
街槐影里宫袍出，回首无忘汇泽门。
真帅
张明中（宋代）

也不学肉作台盘与屏风，自然席上浮春容。
也不学论功封侯为羹颉，无妨门外多车{上五去一中巛和冖下厶和牛}。
看来不俭亦不丰，知渠别有个家风。
嚅哜吾道为殽核，脍炙人口有诗筒。
要知应酬任真意，略去繁文并缛礼。
尽渠世熊谩炎凉，真帅堂中蜀君子。
和如晦游临淄园示元明
韩维（宋代）

平津开馆大道西，档夭杳姹通园蹊。
东风入林朱白动，次第装遍枝高低。
红梅最好花正盛，我时往看归仍携。
尔来风雨就零谢，忍见踏尽随春泥。
广文先生厌闲冷，投书结伴散马蹄。
主人同僚相门出，未肯朝暮甘盐齑。
欢然握手喜迎候，促具并走子与妻。
插芳咀甘不知去，归舍已见鸡在栖。
坐挥大句鄙凡近，脱落尘迹登天梯。
不因时节自娱放，颇置白黑为愁凄。
我昏如此漫不省，何异车鼓乐鷃鼷。
长安绿酒春正美，与子一醉万事齐。
祝英台近（寒食词）
韩淲（宋代）

馆娃宫，采香径，范蠡五湖侧。子夜吴歌，声缓不须拍。崇桃积李花闲，芳洲绿遍，更冉冉、柳丝无力。

试思忆。老去一片身心，孤负好春色。古往今来，时序恼行客。去年今日山中，如何知得。却又在、他乡寒食。
八拍蛮
孙光宪（五代）

孔雀尾拖金线长，怕人飞起入丁香。

越女沙头争拾翠，相呼归去背斜阳。
颂古三首
释师远（宋代）

出得出不得，定从何处起。
文殊往梵天，罔明轻弹指。
乘流即行，遇坎即止。
君不见虚筑防胡万里城，不知祸起萧墙里。
双柏
陈樵（元代）

亭亭山上柏，柯干如青铜。苍古拔俗姿，肯作儿女容。

风霜日摇拔，万木为之空。尔独不见摧，屹立如老翁。

乃知归根妙，生意恒内融。愿乘雷雨兴，化作双飞龙。
八声甘州·买扁舟
冯去非（宋代）

买扁舟、载月过长桥，回首梦耶非。问往日三高，清风万古，继者伊谁。惟有茶烟轻扬，零露湿莼丝。西子知何处，鸿怨蛩悲。遥想家山好在，正倚天青壁，石瘦云肥。甚抛奇?秀，猿鹤互猜疑。归去好、散人相国，迥升沈、毕竟总尘泥。须还我，松间旧隐，竹上新诗。
蝶恋花·碧树残鹃啼未歇
仇远（元代）

碧树残鹃啼未歇。昨夜春归，不与行人别。留得绿杨枝上月。晓风吹作晴天雪。龟甲屏低红叠叠。火暖萸烟。罗荐鸳鸯热。一插宝簪云妥贴。下阶先拣花枝折。
转调二郎神（余生日，林农卿赠此词，终篇押一韵，效＿一首）
刘克庄（宋代）

抽还手版，受用处、十分轻省。便衣翦家机，饭炊躬稼，且免支移系省。帝悯龙钟蠲朝谒，予长假、毋烦申省。笑木石虚斋，暮年＿做，端明提省。

闲冷。橐金散尽，书筒来省。有小小楼儿，看山待月，绝胜崔公望省。两鹤随轩，一奴负锸，此外诸余从省。把一身本末，绿章奏过，泰玄都省。
对酒戏咏
陆游（宋代）

长安市中多美酒，一斗财当三百钱。
堪笑书生消几许，有钱十万醉经年。
清明日雨中闻鹃二首
杨公远（宋代）

蜀魄抑何灵，年年不负盟。
才过百五日，便作两三声。
渠自怀归计，人因恼别情。
凄凉无处著，那更雨如倾。
赫曦台四景·鸡鸣出日
熊禾（元代）

赫曦清昼真奇绝，远望海门观出日。
金戈铁骑走千峰，闪闪万旗张天赤。
神龙飞上使人惊，烁眼祥光成五色。
扶桑欲出升何难，认取真情凝太极。
赠樊侍御戍雷阳道过阳江 其一
刘景廉（明代）

抱诏辞京国，携家望戍城。逆鳞批讵讳，立马戒犹鸣。

疏草千秋意，烟霜万里征。行行过泽畔，不愧楚臣名。
谭俊明雪中见访从而乞米
戴复古（宋代）

今日病方起，君来喜可知。
地炉烧榾柮，瓦釜煮犁祈。
门外雪三尺，窗前梅数枝。
野夫饥欲死，谁与办晨炊。
全閒居八首用紫琼道人春日园居杂咏原韵 其四
敦敏（清代）

小瓮当鱼沼，吟瓢汲活泉。萍开一鉴水，月印半池天。

佳兴幽谁共？真机趣自圆。胸怀歌浩荡，拟坐海楼前。
题东山子李适碑阴二首 其二
徐彦伯（唐代）

回也寔夭折，贾生亦脆促。今复哀若人，危光迅风烛。

夜台沦清镜，穷尘埋结绿。何以赠下泉，生刍唯一束。
和茅亦山秋夜感怀
黄庚（元代）

老来吟拙自知羞，好景无诗未易酬。
湖海愁看今夜月，功名虚易十年秋。
清光偏照卢仝屋，孤影自登王粲楼。
我欲乘风蟾窟去，安能与世入沉浮。
城归
释善珍（宋代）

一宿城闉便忆归，云林长恐与心违。
真金化得终无药，脱粟空时尚有薇。
野雀避鹰巢竹栋，樵童背日睡蓑衣。
近闻谷口梅花发，病拟搘筇下翠微。
读西林集
安定（清代）

籍籍声名供齿牙，才高七子信堪夸。游神旧日西林迹，照眼清光阆苑花。

豪气自吞云梦泽，天津未泛计牛楂。吾家文献宜珍重，且喜而今笼碧纱。
倚楼赋秋思
姚燮（清代）

山带川衿入夜光，静中秋思析毫芒。鱼边月气吹灯白，柳缝风丝袅发凉。

拟棹别洲寻晚芰，乍惊暗草语初螀。病腰自惜东阳瘦，起放重帘检剩香。
扫除尚书公冢下
李彭（宋代）

平原令仆射，精锐畅人谋。当时焚谏草，安知即山丘。

零落三十焚，谁其追远猷。只今忠义风，夜夜鸣松楸。

啼鸟劝行沽，催花生道周。遗墟泣翁仲，荒蹊风马牛。

非无玉树郎，抱官在中州。悠悠生存子，那得不沉忧。
次牟德范客中即事
周密（宋代）

华胥槐国梦中名，钟鼎山林孰重轻。争似东皋新雨足，短秧微月听蛙声。
春晚客中杂吟四绝句 其四
程公许（宋代）

怒风转暖作阴寒，春尽如何衣怯单。最忆就林煨苦笋，六年轻失此清欢。
芳草 长吉多神语，戏效其意
沈曾植（清代）

楚云低，潇潇暮雨，女贞细琐黄花。缡褷寻梦路，群群白蝶，杳杳青霞。

荒祠熏圣画，数弦音小圣琵琶。道著履梅姑，是耶还更非耶。

金华。北规明寸镜，青衣綷䌨，常在谁家。镜妆回半面，残脂零粉去，犹恁夭斜。

丁丁双啄木，趁朝阳禹步枝丫。催画里，仙人挟弹，打了昏鸦。
赵倅同守作太乙醮祷雨次其韵
韩淲（宋代）

云车在望已多阴，想见东皇识此心。城阙步虚环佩冷，田庐望此桔槔深。

天高地下群龙起，雷动风行万马骎。午夜宝章昭格处，愿言三日便为霖。
福岩读张湖南旧诗
张栻（宋代）

兹游奇绝平生事，只欠瀛仙冰雪姿。
元是经行题品地，却从山际诵新诗。
送茶宋大监
毛滂（宋代）

玉兔瓯中霜月色，照公问路广寒宫。
绝胜自酌寒窗下，睡减悲添愁事丛。
病起十首
刘克庄（宋代）

有四宜休七不堪，岂容华皓尚痴贪。
固难唐突耆英社，尚可追攀老学庵。
酷嗜蟹螯聊自酌，高悬麈尾共谁谈。
吾闻多寿常多辱，伯始何须饮菊潭。
桂枝香 香梅亭看桂
顾景文（清代）

小山横簇。看淡日烘云，堆满金粟。闲倚青红庭院，晴飘轻馥。

深丛占断三秋景，倒芳樽、细倾千斛。零蝉犹咽，啼蛩乍起，晚风摇绿。

更旖旎睡魂初足。共兔影蟾光，一生相逐。袖满天香，肯把翠眉微蹙。

红牙小板凉州管，且偷翻、桂枝新曲。露浓人悄，玉京吹下，向花间宿。
奉和六月十四夜起对月
区大相（明代）

羁人易为感，久客难为悦。闻君中夜起，爱此林上月。

素影流轩墀，清光对城阙。井上梧阴多，檐际露华结。

在物忌太盈，处圆先虑缺。及此未圆时，冰壶坐自澈。

珍簟已迎凉，纨扇将辞热。轮满即亏候，暑退成寒节。

并起千恨端，弥伤万里别。还寐复何如，佳期杳燕越。
僻居无可上人相访
贾岛（唐代）

自从居此地，少有事相关。积雨荒邻圃，秋池照远山。

砚中枯叶落，枕上断云闲。野客将禅子，依依偏往还。
竹外荷花
韩淲（宋代）

雨竹翻山翠，风荷漾水香。我行三步远，人饮一杯长。

不以扶头去，其如扫迹藏。柳花才露白，梅子又传黄。
赵君泽携琴载酒见访分韵得琴字
朱熹（宋代）

山城夜寥阒，虚堂杳沉沉。王孙有高趣，挈榼来相寻。

喜兹烦抱舒，未觉杯酒深。一为尘外想，再抚丘中琴。

馀音殷雷动，爽籁悲龙吟。寄谢筝笛耳，宁知山水音。
送郴县吴主簿
李觏（宋代）

数十年来预荐书，当时文行耸群儒。青衫近始沾王泽，白首从群入宦途。

四壁生涯虽寂寞，一官趋进转崎岖。楚南若是江山好，閒日犹应味道腴。
和答诗十首。和分水岭
白居易（唐代）

高岭峻棱棱，细泉流亹亹。势分合不得，东西随所委。

悠悠草蔓底，溅溅石罅里。分流来几年，昼夜两如此。

朝宗远不及，去海三千里。浸润小无功，山苗长旱死。

萦纡用无所，奔迫流不已。唯作呜咽声，夜入行人耳。

有源殊不竭，无坎终难止。同出而异流，君看何所似。

有似骨肉亲，派别从兹始。又似势利交，波澜相背起。

所以赠君诗，将君何所比。不比山上泉，比君井中水。
表臣以阻水见勉次其韵
梅尧臣（宋代）

野叟津难问，贤人酒不空。
行吟同去国，退翼欲乘风。
忧已先天下，穷方坐井中。
予生一如此，安得免衰翁。
红豆
李恩祥（清代）

小雨霏霏种未迟，春风门外易成枝。祇嫌坐少江南客，惹起相思合寄谁。
挽王元美先生二百四十韵
胡应麟（明代）

泰岱崩颓日，乾坤混阖年。共惊梁木坏，谁拥劫灰然。

北极悲遗老，东吴泣大贤。八荒情惨怛，九域涕沦涟。

讣达鸡林外，神游鹿苑前。青牛应独跨，赤鲤讵同还。

忆昔嘉隆运，重看间气联。星移严子濑，岳降洞庭巅。

花甲庚寅兆，蓬弧戊子悬。贞元逢五百，盛美冠三千。

奕叶龙为种，苞苻凤集肩。脩眉扬八彩，异骨耸双颧。

毁齿惊闾族，垂髫诧里廛。应声题宝铗，唾手拾青钱。

玉陛晨宣唱，琼林昼锡筵。茏葱韦曲雾，摇曳杜陵烟。

柳岸青丝盒，桃堤赤玉鞭。墨花浮太液，囊草动甘泉。

东壁呈辉耀，西曹得静便。锐情三古上，矢志百王先。

尽却区中累，全收物外权。词林勤斲削，艺苑恣腾骞。

正始追遗躅，开元继绝綖。抟空孤翼上，历块众蹄竣。

历下论心最，新都托分坚。宗吴偕骏发，余李并蝉连。

南海携公实，西堂对惠连。张公江海契，徐子庙堂缘。

社自簪绅合，门仍韦布延。伶俜嘘谢叟，羁絷脱卢楩。

结侣摐金石，同心叶筦县。虹光摇海岳，雪色被幽燕。

入穴雏探虎，登坛耳握犍。遐踪恢孝武，陋习起成宣。

嶓冢千江派，昆崙万谷泉。五经凭发笥，六艺浩忘筌。

大笔笼檀左，雄章轧孟迁。漆园饶采掇，郑圃纵渔畋。

颂发商周蕴，诗紬汉魏诠。中郎同丽尔，都尉共超然。

八斗虚高第，三闾实冗员。兴深陶栗里，情逸谢临川。

叙述卑平子，铺张狭孟坚。灵光霞映桷，景福雾盈櫋。

只字摩穹壤，单辞耀幅𢄙。喑呜人自废，踔厉世无前。

楮墨时随溷，缃缣半矗椽。兰膏经岁竭，藜火彻明然。

阁上雠中垒，亭中阅太玄。多闻留偃赐，好学嗣颜骞。

急就章章疏，凡将字字笺。虫鱼评叔夜，科斗辨僧虔。

鼮鼠奇毛列，商羊独足拳。浮游无宿疾，贰负有遗骭。

狱底知神物，河边识女媊。流觞徵仲冶，威斗验承天。

待诏今方朔，司空旧茂先。编成罗艳异，志就薄夷坚。

腹贮须弥外，胸藏宛委还。诸刘惭博核，二沈谢覃研。

绝代难酬价，倾城易遘譞。桓文名藉藉，绛灌目睊睊。

道直元如矢，躬行更若弦。当门宁植蕙，曲径讵容荃。

萧艾纷投隙，椒兰竞搆愆。一麾辞豹尾，双佩拭龙渊。

易水悲歌歇，潢池武略宣。绿林韬剑戟，青土静弓弮。

屏翰风猷著，家门历数邅。高牙沦瀚海，大纛仆居延。

池水先波及，昆岗骤火延。乘时交鬼蜮，济恶剩蝗蝝。

刻木伤缧绁，肩舆询竹箯。千机同织贝，百足漫扶蚿。

鱼服恫谁诉，牛衣困自绠。形骸迷肮脏，手足竭胝胼。

痛切肠攒猬，熹微命缀蜒。痬薰肌彻骨，瘿决项流咽。

断绝张仪舌，轰豗石勒拳。韬钤明主惜，法网柄臣牵。

霹雳高空下，雷霆大地燀。魂飞巢压卵，胆夺栋颓枅。

进退身维谷，纵横泪若沺。刳心闻唳鹤，洒血和啼鹃。

星散华阳市，天回震泽瀍。善权扪紫翠，阳羡卜苍矸。

大泽偏容卧，长林不厌穿。扶筇升险绝，蹑屐犯危颠。

谢客西州墓，为农北海堧。楸梧存越峤，禾黍种吴田。

茂苑繁花丽，娄江秀麦䅌。开园邻绿野，筑室傍蓝田。

画栋金银列，雕楹绘垩填。奇峰俱岳麓，怪石尽平泉。

曲榭遥通竹，飞楼迥架梴。残山疑坠碣，剩水似浮滇。

橘柚连村树，芙蓉隔港沿。萍飔吹袭袭，葵露滴涓涓。

陇首珍禽戏，黔南语鸟儇。游人怀鞠■，冶女话鞦韆。

揖客长停哺，迎宾屡握鬈。交游太丘广，车骑孟尝阗。

急难时捐囷，逢迎岁竭廯。朱衣惊坐众，珠履入门骈。

别墅矜驰骑，行庖试击鲜。纷纭操脍脯，蹀躞骤连钱。

粣效虞悰制，茶呼陆羽煎。沈酣桑落会，潦倒竹林眠。

较罚逾金谷，移封隘酒泉。糟醨凭寄迹，曲米笑流涎。

鹦鹉玻璃杓，鸬鹚玳瑁棬。鸱夷浮菌惷，象鼻吸连卷。

笠泽槎头鲙，淞陵缩项鳊。连螯烹紫蟹，带甲供黄鳣。

水芡房房坼，山樱颗颗圆。儿拳呈紫蕨，佛手荐香橼。

馔敌郇厨美，羹嘲党帐膻。嵯峨薪代蜡，嗟咄豆成饘。

桂树时停楫，沙棠日扣舷。纶竿张氏舸，箫鼓孟家船。

登善文皇册，元常季直笺。玄圭铭大夏，苍佩琢于阗。

孟德台端瓦，乌曹椁上砖。月输求志费，日损卖文钱。

胜负天人定，升沈气运迁。辞家悲李密，伏阙恸王延。

浩荡新恩下，荧煌宿垢湔。勒铭同岘首，封冢象祈连。

纶綍飞朝宁，冠绅会陌阡。霜蹄仍剪拂，彩翮骤翩跹。

突兀烟霄上，嶒嵘日月边。三关劳控驭，两越寄旬宣。

太仆分司重，中丞节制全。空群留騄駬，异队别骃驙。

将毂频推楚，兵符半摄鄢。秋霜凝斧钺，晴旭照戈鋋。

嵾上攀名岳，沅湘涉大川。云低神女驾，月冷帝妃钿。

京兆鲜于敏，廷评定国虔。先驱驯䝟貐，密网化鹰鹯。

倏忽人情异，悲凉世态懁。青蝇从抵隙，白鸟任遗諓。

勇退羞罗雀，幽栖避跕鸢。世惊鹏偃息，自喜蠖蜿蜒。

展卷忻长日，悬书得大年。三苍勤剞劂，五纬罄雕镌。

钜碣新罗购，穹碑日本传。褒诛崇衮钺，晃朗切玑璇。

黼黻垂钟鼎，丝纶饰豆笾。江河驰藻绘，象纬错丹铅。

气色龙成彩，声华蚁集膻。家藏三郡集，童习二鸣编。

宝箓窥灵秘，真机握大还。入关遗世事，闭户息尘缘。

绀殿群嚣绝，清都百虑蠲。遗经翻损益，大道识坤乾。

真诰裁弘景，阴符注李筌。瑶函王母授，金榜木公嬗。

厌次东方朔，罗浮郭稚川。黄庭神煜煜，紫府息绵绵。

白石搀霞煮，丹珠滴露研。虚无游大洞，冲漠憩重渊。

取次蒲团熟，纵横木榻穿。低回迟鷟羽，隐约下鸾軿。

太上留函谷，先生叩竺乾。普陀谈五蕴，临济覈三玄。

作偈呈希运，题书谒大颠。孤峰凝独峙，古月证重圜。

砌上祗园果，池中法界莲。菩提垂宝地，香积布金田。

灵祐军持蹋，丹霞佛像㸐。直窥无始奥，真彻上乘禅。

隐豹藏林密，鸣驺入谷遄。玄纁何奕奕，束帛匪戋戋。

礼数三台接，恩光八座偏。长干邀卤簿，白下注旌旃。

东土明无二，南宗集大千。雨花台上句，桃业渡头篇。

元礼门如海，文通笔胜椽。世俱荣白傅，畴不慕青莲。

帝命劳疏广，臣心恋偓佺。归寻霞外侣，逝作地行仙。

放浪君平卜，逍遥善卷佃。陶朱频易蠡，博望几浮骞。

小阁披芳素，层轩搆碧涟。鸣琴娱茜峭，吹笛和潺湲。

大白凌周顗，深杯角郑虔。优游宽礼法，爽朗越拘挛。

拥髻回通德，脩蛾却丽娟。闺房閒窈窕，枕簟绝便嬛。

玉树前阶盛，金茎后裔绵。虹霓烂芝桂，雨露荫楠楩。

尺璧名高楚，千金骨市涓。流沙陈騕袅，汗血聚騝駽。

福履人生备，期颐众望颛。飧苓逾蓟训，辟谷度彭篯。

兜率仙宫丽，遮须梵宇妍。龙蛇占起陆，鸡犬候离𤲬。

共诧三彭伏，那期二竖蹎。肺愁司马渴，腰惜隐侯朘。

杜疟原难起，曹风不易痊。兰金辞管鲍，药石谢和扁。

骤解形骸缚，初离眷属缠。金棺来烨烨，玉舄去翩翩。

化鹄徒为尔，骑鲸固有焉。尚疑元放脱，翻忆令威翾。

烈魄抟箕尾，精魂落斗躔。夜台风淅淅，朝陇月娟娟。

震悼闻双阙，吞声届八埏。荣封符马鬣，异兆协牛眠。

大树英灵在，生刍涕泗溅。仓皇扪草屩，踯躅负寒毡。

片刺交文举，孤城托仲宣。风尘饶盼睐，湖海竭陶甄。

宗庙裳衣列，门墙裋褐褰。敢云千里足，突睹九方歅。

磊落孙阳御，驰驱祖逖鞭。虚怀悬藻镜，侧目任衡铨。

翠黛双弯妩，朱唇一笑嫣。无媒甘老大，不嫁抱婵娟。

异代瞻提挈，中途恨弃捐。佳人宁独立，国士讵同怜。

骨相成虚负，音容记勉旃。文漪空啸咏，碧浪罢延缘。

苦思啼庄舄，深悰泣郑玄。良工亡偃翟，巧匠失轮扁。

太室三花瘁，曹溪六叶跧。虚闻南岳让，滥拟石头迁。

迦叶神徒懵，维摩病岂然。城佳松郁郁，墓宿草芊芊。

郢国阳春绝，邯郸步骤𧾍。荒丘盘狡兔，高岭咽寒蝉。

堂后听丝竹，垆头渍酒绵。滂沱临大壑，呜邑问重泉。

宇宙遗空笈，乾坤入断弦。惟应四部稿，万古诵钧天。
赠致政叶郎中
刘敞（宋代）

老挂朝冠息故园，国人同叹仲翁贤。心惭白首恋三署，意与赤松均大年。

玉树承风荣紫闼，史臣书美耀青编。他时就问朝廷策，还见公卿语邓先。
与潘仲达二首 其一
张耒（宋代）

东风沛甘雨，百物一时好。江南桃李尽，红紫到百草。

道傍负担子，寒食归祭祷。念我淮上丘，三年不躬扫。
潜珠篇
宋之问（唐代）

夜光四寸今所无，闻有入海求大珠。大珠自爱潜不发，希世一见比明月。

灵物变化讵可寻？几人皓首死闽越。泥蟠沙卧海底沉，何知结爱美人心。

可怜曜乘十二乘，谁惜黄金七百金。越乡祈宝诚非易，涉险捐躯名与义。

天生至宝自无伦，如何真伪人莫分。古来贵耳而贱目，恐君既见不及闻。

世有南山采薇子，从来道气凌白云。今乃千里作一尉，无媒为献明圣君。
寿许侯
杨公远（宋代）

冬孟犹余一叶蓂，中原贤哲此时生。
星辉南极躔吴分，月出东山照歙城。
耐与寒花香晚节，清如冷蕊味和羹。
童颜鹤发神仙骨，便是崆峒老广成。
梦中得梦到故山闲五字因足成之
张晋（清代）

客子意不适，风尘无好颜。愁随秋月老，梦到故山闲。

何日赋招隐，逍遥丛桂间。长歌抛俗虑，高卧掩柴关。
满江红（寿庆元西倅·孙元宝）
陈著（宋代）

越水稽山，清明气、钟为人极。D44B缨早、□中学问，从头施设。不受尘来霜壁立，常生意处春流活。与世间、别是一规模，师夔契。

仙岛上，分风月。苍梧下，怀冰雪。更双亲犹是，朱颜时节。勋业要从青鬓上，乾坤如许丹山折。看凤衔、芝诏下层霄，朝金阙。
輓苏黄门子由
王鞏（宋代）

忆昔持风宪，防微意独深。
一时经国虑，千载爱君心。
坤道存终始，乾纲正古今。
当时人物尽，惆怅独知音。
禹卿归秦仕儿留此难于为别以此慰之 其一
杨爵（明代）

道义真原宜早寻，况逢兰若又春深。男儿本是四方客，离别何须苦动心。
思蜀
陆游（宋代）

园庐已卜锦城东，乘驿归来更得穷。
只道骅骝开道路，岂知鱼鸟困池笼。
石犀祠下春波绿，金雁桥边夜烛红。
未死旧游如可继，典衣犹拟醉郫筒。
答吴生仲琰来韵
刘崧（元代）

英英吴氏彦，文采动儒绅。不惮荒山晚，远投佳句新。

云天开意气，秋水莹精神。励志勤修业，终当继古人。
南池（在阆中县东南，即彭道将鱼池）
杜甫（唐代）

峥嵘巴阆间，所向尽山谷。安知有苍池，万顷浸坤轴。

呀然阆城南，枕带巴江腹。芰荷入异县，粳稻共比屋。

皇天不无意，美利戒止足。高田失西成，此物颇丰熟。

清源多众鱼，远岸富乔木。独叹枫香林，春时好颜色。

南有汉王祠，终朝走巫祝。歌舞散灵衣，荒哉旧风俗。

高堂亦明王，魂魄犹正直。不应空陂上，缥缈亲酒食。

淫祀自古昔，非唯一川渎。干戈浩茫茫，地僻伤极目。

平生江海兴，遭乱身局促。驻马问渔舟，踌躇慰羁束。
村醪二尊献张平阳
苏轼（宋代）

万户春浓酒似油，想须百瓮到床头。
主人日饮三千客，应笑穷官送督邮。
九日集郡斋四合亭赠钱道源太守
张湄（清代）

把酒题糕兴未孤，仙亭四合宴清娱。黄花旧里亲朋远，碧海西风节物殊。

昼永庭墀秋一鹤，年丰歌颂野多稌。登高健足应犹昔，醉上榕梁不索扶。
秋浦夜泊忆诚夫兵曹兄
宋褧（元代）

悠悠旌旆驻郊亭，车马东门劳送行。衔命但知谈笑乐，趣装方动别离情。

千山万山风月恨，十家五家砧杵声。惆怅粉闱人下马，碧窗谁与对书檠。
次韵和慎大詹中秋待月寄西掖三舍人之什
杨亿（宋代）

凉飙送残暑，秋色望中新。天迥迷星斗，宵寒待月轮。

境同牛渚上，诗寄凤池人。僚友东床客，冰清合许亲。
句 其五
王安国（宋代）

倾家何计效。
次韵汪翔甫读予诗稿见寄二首
方回（元代）

十年兵甲梦，投老卸戎装。
有药医诗病，无花恼梦香。
书明萤度几，簟冷竹遮床。
属与公携酒，蹉跎换岁阳。
听蝉八绝句
杨万里（宋代）

说露谈风有典章，咏秋吟复入宫商。
蝉声无一些烦恼，自是愁人枉断肠。
采莲曲
朱超（南北朝）

艳色前后发，缓楫去来迟。看妆碍荷影，洗手畏菱滋。

摘除莲上叶，拖出藉中丝。湖里人无限，何日满船时。
酬沈先辈卷
归仁（唐代）

一百八十首，清泠韵可敲。任从人不爱，终是我难抛。

桂魄吟来满，蒲团坐得凹。先生声价在，寰宇几人抄。
辛亥各口占十绝 其三
刘克庄（宋代）

乞骸亲奉留行诏，擢发犹蒙掩覆恩。泽畔累臣回首处，汤村已远更徐村。
任价玉馆东园十题 浩庵
释德洪（宋代）

水胜万斛舟，至刚柔绕指。丈夫养浩然，其略盖如此。

朝登青云上，正色决大事。暮归卧此庵，扪虱口如耳。
六如亭
刘克庄（宋代）

吴儿解记真娘墓，杭俗犹存苏小坟。
谁与惠州耆旧说，可无抔土覆朝云。
宿大彻禅师故院
雍陶（唐代）

竹房谁继生前事，松月空悬过去心。

秋磬数声天欲晓，影堂斜掩一灯深。
树影
葛绍体（宋代）

莫要随风上下狂，空将闲影傍斜阳。
斜阳西去还催去，自在虚明一带窗。
泊三江口
黎廷瑞（宋代）

潮寒闻雁声，野霁见虎迹。
眼中无故人，莽莽欲谁适。
当年此防秋，筑垒如铁壁。
哀哉不崇朝，遽此陵谷易。
土道蚀残砖，沙草埋折戟。
林墟稍亦集，农亩犹未闢。
人心嗜新乐，畴复念曩昔。
亭亭千尺塔，独立苍烟碧。
稽首塔中仙，此心如铁石。
离郓州至寿张南村舍中有姥八十馀拜
石介（宋代）

老姥龙钟八十三，独能指点认青衫。
自言老妇赏蒙惠，白首相将出户参。
次韵钱帐计
杨时（宋代）

骎骎羲驭定难羁，过隙跳丸日夜驰。
但见光阴如掣电，却寻稽览已当期。
飞黄汗血宜千里，秋鹗乘风此一时。
芝草凤凰真美瑞，清名应有退之知。
定风波·暮春漫兴
辛弃疾（宋代）

少日春怀似酒浓，插花走马醉千钟。老去逢春如病酒，唯有，茶瓯香篆小帘栊。
卷尽残花风未定，休恨，花开元自要春风。试问春归谁得见？飞燕，来时相遇夕阳中。
惊风行五章 其三
姚燮（清代）

将吏无守心，眷属夜先遁。馁气由上萌，何从禁民乱？

举郡为一由，白昼绝烟爨。弃饭荒城根，饿狗逐鸡窜。

巡城虽有兵，逸者已过半。意谓军律疏，当无诛罚患。

仰看日薄西，行人稍得间。遂脱虎口危，未嫌牛后殿。

出郭眄野坰，愁鸿岂徒万？争坐不择地，转似获安奠。

甚至丛冢旁，投隙设蒲荐。颇闻粮饷移，官食不保晏。

况尔蚩蚩氓，本来草苴贱。在目洵可悲，自顾益危惮。

于势难再穷，何由得权变？且从西市庐，坐憩片时倦。
伤友
李群玉（唐代）

玉棺来九天，凫舄掩穷泉。芜没池塘屿，凄凉翰墨筵。

短期存大梦，旧好委浮烟。我有幽兰曲，因君遂绝弦。
春日田园杂兴二首 其一
王进之（宋代）

桑田沧海几兴亡，岁岁东风自扇扬。细麦新秧随意长，闲花幽草为谁芳。

午桥萧散名千古，金谷繁华梦一场。满眼春愁禁不得，数声啼鸟在斜阳。
秦淮镫舫词
李子荣（清代）

桃叶渡头枫尽凋，莫愁湖上雨潇潇。烟花南部都零落，几点秋镫散板桥。
再次韵
王灼（宋代）

懒掷粗疏地上金，绝知环佩响{左王右戳去戈}琳。
歌功颂德今时事，侧听诸公出正音。
菩萨蛮 其一 有感
张绉英（明代）

一庭残月凄凉白。纱窗掩映灯明灭。敧枕不成眠。起来欲曙天。

流光弹指误。何计教愁去。强自学忘情。奈何情转生。
白云楼
滕宗谅（宋代）

白云楼危压晴霓，楼下波光数毛发。
雕甍刻桷出烟霞，万瓦参差鹏翼截。
兰汀蕙浦入平芜，天远孤帆望中灭。
屈平宋玉情不尽，千古依然在月风。
漂零坐想十年旧，岁月飞驰争列缺。
青云交友梦魂断，白首渔樵诚契阔。
安居环堵袁安老，泣抱荆珍卞和刖。
折杨虽俚亦知名，犹欲楼中赓白雪。
晓望华岳
吴廷桢（清代）

曙爽西来岳势尊，削成天外射初暾。寒松翠滴仙人掌，晴雪光浮玉女盆。

气肃金晶横地轴，路寻箭筈倚云根。悬知绝顶通呼吸，直欲排空谒帝阍。
春从天上来 同王继学宪使赋
张翥（元代）

十里红楼。问声价如今，谁满扬州。白发书记，此日重游。听取席上名讴。拥冰弦斜伫，更为我、敛笑凝眸。觅黄骝。看端端怎比，楚楚风流。殷勤砑绫小草，写不尽宫汝，一段春柔。淡水疏花，知谁消受，几度帘卷香收。怕巫娥归去，空惆怅、梦断情留。把离愁。付行云行雨，楚尾吴
宿咸平驿
张耒（宋代）

萧萧暗叶鸣秋雨，淅淅窗风战客灯。
世味饱谙心已老，不烦潘鬓强侵陵。
夏日西湖闲居十首
汪莘（宋代）

露冷风清斗柄迁，芙蕖零落谢家船。
都人正作黄梁梦，独点西湖明月天。
时宰生日诗三十绝 其二十二
周紫芝（宋代）

黄金新铸景钟鸣，公作铭诗纪告成。从此圣朝郊祀典，文章无复数西京。
偈颂一百三十六首
释惟一（宋代）

休去歇去，玲珑岩上落花雨。
消焉息焉，路入清关别有天。
尘不到，暑不到，
行亦禅，坐亦禅，
高蹈威音未朕前。吃粥吃饭过，
听风听雨眠。
玩水禽（在古南醴陵县作）
韩偓（唐代）

两两珍禽渺渺溪，翠衿红掌净无泥。向阳眠处莎成毯，

蹋水飞时浪作梯。依倚雕梁轻社燕，抑扬金距笑晨鸡。

劝君细认渔翁意，莫遣縆罗误稳栖。
凝翠堂 其一
刘攽（宋代）

檐前老竹生无数，座上清风处处来。俗客不知看好鸟，红尘无复污苍苔。

儿童戏扫黄金影，茗饮时倾碧玉杯。会待秋霜坚草木，简书羌管倩人裁。
登华山三首 其一
高孝本（清代）

万古神灵岳，三峰镇雍州。首阳曾北裂，星宿此东流。

台驻轩皇跸，天垂白帝旒。行携九节杖，长啸访丹丘。
临江仙·春色饶君白发了
辛弃疾（宋代）

春色饶君白发了，不妨倚绿偎红。翠鬟催唤出房栊。垂肩金缕红，蘸甲宝杯浓。睡起鸳鸯飞燕子，门前沙暖泥融。画楼人把玉西东。舞低花外月，唱澈柳边风。
永丰刘尊德自南雄归过宁都别予将之豫章因怀旷伯逵赋别念二韵仍以呈旷也
刘崧（元代）

刘郎南雄来，高豁动晴昊。我行山水深，逢子恨不早。

林亭春色净，闭户思却扫。骑马晨冲泥，沾濡愧群草。

长滩石齿齿，舟楫得慎保。呼酒破旅颜，操觚见文藻。

只今岭南幕，颂尔伯父好。佐邦重赞诺，华发未即老。

久知阶庭除，重尔甚琲璪。家声激前闻，谁不思涤澡。

矧子方青年，如日斯杲杲。求师复远涉，下浦伤霖潦。

落花随飘风，何以慰中抱。南州有旷子，友谊获深造。

高歌忘羁穷，愁绝亦颠倒。我昔从之游，艰危极论讨。

今年始适吏，颜色脱枯槁。独不常见之，念我心懆懆。

永怀川无梁，式赋山有栲。从迈谅匪难，踯躅悲远道。

浮云递崇冈，斜日下深岛。会合谅有期，持身以为宝。
拟古十首 临江仙 拟无住 其四 水槛过雨
邵亨贞（元代）

一滴天瓢蠲溽暑，夕阳微漏残红。竹兰乘兴倚熏风。笑惊双白鸟，飞过藕花丛。
羽扇纶巾闲到我，百年世事匆匆。若耶溪上旧相逢。晚来回首处，山色有无中。
句 其三
张澄（宋代）

述陂蹲鸱瘦如鹤，味美浑疑齐酥酪。
奉和鲁望四明山九题·云北
皮日休（唐代）

云北昼冥冥，空疑背寿星。犬能谙药气，人解写芝形。
野歇遇松盖，醉书逢石屏。焚香住此地，应得入金庭。
勉力
李频（唐代）

日月不并照，升沈俱有时。自媒徒欲速，孤立却宜迟。

尽力唯求己，公心任遇谁。人间不得意，半是鬓先衰。
清明日赐百僚新火
韩濬（唐代）

朱骑传红烛，天厨赐近臣。火随黄道见，烟绕白榆新。

荣耀分他日，恩光共此辰。更调金鼎膳，还暖玉堂人。

灼灼千门晓，辉辉万井春。应怜萤聚夜，瞻望及东邻。
寄呈张教论
丘葵（宋代）

天欲昌吾道，君来董县庠。
坛荒犹杏树，水落且芹香。
欲与二三子，皈依数仞墙。
若为鸥鹭伴，留住水云乡。
送许秀才二首 其一
郭祥正（宋代）

许子来何谓，还家兴未忘。青山聊自爱，白路不知长。

皓雪飘诗句，寒星动剑铓。嗟予倦尘俗，无术接翱翔。
三次刘寺韵赋张以道新居与约斋夹湖相望
项安世（宋代）

寒绿新轩对马头，陂南陂北□销愁。
合添渔艇两三只，时与约斋来往游。
欹枕孤鸿烟雨涨，钩帘宿鹭晓光流。
何时祭灶呼邻里，我欲题诗素壁留。
夏日游山家同夏少府
骆宾王（唐代）

返照下层岑，物外狎招寻。
兰径薰幽珮，槐庭落暗金。
谷静风声彻，山空月色深。
一遣樊笼累，唯馀松桂心。
咏敡上人座右画松
皎然（唐代）

写得长松意，千寻数尺中。翠阴疑背日，寒色欲生风。

真树孤标在，高人立操同。一枝遥可折，吾欲问生公。
和王安之六老诗
吕公著（宋代）

六老播然鬓似霜，纵心年至又非狂。
园池共避何方胜，樽酒相欢未始忙。
杖屦烂游千载运，衣巾浓惹万花香。
过从见率添成七，况复秋来亦渐凉。
华严院西轩见芍药两枝追想吉祥赏花慨然有感
蔡襄（宋代）

的的名花对酒樽。栏边沈醉月黄昏。
今朝关外寻兰若，忽见孤芳欲断魂。
寄曾使君
谢伋（宋代）

江色城霞气象新，中兴岳牧用诗人。
争趋画戟高门地，窃伏荒山涨海濒。
敢望车鱼延传舍，先持笺简具州民。
猿惊鹤讶知吾意，欲醉双岩堂上春。
次韵李季章参政哭其夫人
陆游（宋代）

万里毡车入凤城，岂知遽已迫斜曛。
似闻後院思遗爱，掩泪人人说小君。
谒濂溪先生祠墓 其二
罗洪先（明代）

外物等铢尘，方知贵在身。一抔谁不共，四海此常亲。

地似依防墓，乡犹近楚邻。筑场来已晚，愿作扫除人。
尚忧
晁说之（宋代）

建康庾令岂多愁，未识皇恩覆九州。
初讶单于陵大汉，重惊玁狁犯宗周。
今朝不见安边策，前日空多定远侯。
江海张公漂泊久，即看谠议动前旒。
南歌子 其九 时方自佥厅会议催科，事罢即作此游
姚述尧2（宋代）

误入红莲幕，来依玉树丛。也将尘迹寄东风。忙里偷闲同到、此山中。

迥野韶华丽，晴岚秀色钟。凭高凝望倦扶筇。喜见今年和气、满南东。
酬张公敏示古战场赋
王庭圭（宋代）

吊古高文说战场，毫端凛凛挟秋霜。自能突过今人作，不必污为梵册藏。

曾捲笏袍还圣主，重携笔札试明光。曲江故有家声在，莫拟愁诗似景阳。
汊口程伯龄扁所居曰容膝山房求余写乔松古木图因题以为赠
朱同（明代）

老松参天倚清濆，卓立迥出凡木群。百年生息饱雨露，一日变木超风云。

云溪故家足乔木，容膝山房更清淑。知君每爱林下风，故写幽人坐溪腹。
偈颂四首
释惟一（宋代）

叔季精神元似旧，慧慈面目只如新。
来年年是去年年，今日日同明日日。
忆饮井
陈宓（宋代）

一泓渴济万夫焦，去作沧溟蚤暮潮。
我欲结亭观远景，距城七里不为遥。
疏泉凿石作洼池，乱石堆中竹最宜。
风动琅玕和玉佩，个中律吕少人知。
宿太平宫葆清庵自和少年壁间戊辰岁所作韵是日闻虏大入滁濠二首 其二
岳珂（宋代）

书阁新宫记五云，祠官来奉帝台珍。卜邻岩穴无公事，拜赐江湖作散人。

玩月吟风閒咏客，看云管竹系官身。从今便了草庐愿，郭泰应无垫角巾。
宿沙口赠王北沙二律 其二
卢楠（明代）

魏郡西连沙口原，故人高卧倚晴轩。黄鸡碧酒须多事，楚些吴歈可细论。

豺虎空村当落日，鱼龙入夜漫孤翻。自愁骑马冲寒塞，古木萧森起断猿。
秋怀十首末章稍自振起亦古义也
陆游（宋代）

短蓑榜轻舟，时过野僧舍。
长衫挂数珠，亦入法华社。
平生无拣择，生死均早夜，余年犹几何，久已付造化。
常嫌乐天佞，却肯退之骂，君看佛骨表，自是无生话。
送僧惠勤归乡
余靖（宋代）

旧国起归兴，三江一棹轻。
夜吟逢月白，晓渡趁潮平。
楚岸云藏寺，吴宫水绕城。
羡师尘外去，何日濯吾缨。
寄临海姚中丞
杜荀鹤（唐代）

夏辞旌旆已秋深，永夕思量泪满襟。风月易斑搜句鬓，

星霜难改感恩心。寻花洞里连春醉，望海楼中彻晓吟。

虽有梦魂知处所，去来多被角声侵。
九月晦日感怀
许伯旅（明代）

长啸拂吴钩，南图惜壮游。
乾坤同逆旅，风雨忽穷秋。
牢落庄周剑，飘飖范蠡舟。
行藏吾敢必，天意信悠悠。
闻夫子授内阁中书，寄贺
薛幼芸（清代）

小帖泥金字有芒，郎君新授紫薇郎。高吟红芍传西掖，欢护青萱恋北堂。

弱腕未能操井臼，朵颐犹解作羹汤。安贫已是相从惯，纸帐芦帘梦亦香。
登天津阁望海同康裕卿胡文父作二首 其一
胡应麟（明代）

画槛横空海色开，一尊携客上崔嵬。扶桑日傍千帆落，碣石云浮万岛回。

采药未应徐市老，乘风聊拟羡门来。仙居咫尺蓬壶近，指点凭谁出草莱。
奉使过石门观瀑
丘丹（唐代）

溪上望悬泉，耿耿云中见。披榛上岩岫，峭壁正东面。

千仞泻联珠，一潭喷飞霰。嵯rU满山响，坐觉炎氛变。

照日类虹霓，从风似绡练。灵奇既天造，惜处穷海甸。

吾祖昔登临，谢公亦游衍。王程惧淹泊，下磴空延眷。

千里雷尚闻，峦回树葱蒨.此来共贱役，探讨愧前彦。

永欲洗尘缨，终当惬此愿。
送周裕之赴新息令
秦观（宋代）

丈人淮海英，抗节浮云外。
挥毫错星锦，抵掌参竽籁。
青春抱修错，脱略无范蔡。
晚营三径资，百里聊束带。
扁舟岁欲徂，古刹夜仍艾。
去去整羽仪，行与高风会。
会广南因上人
释德洪（宋代）

我昔南游跨海还，梦中常忆海边山。匡庐忽见山中客，果笑人间是梦间。
郭帅遗蕨羹
刘过（宋代）

书生穷无食肉相，老不能官犹崛强。
一杯紫蕨江西羹，万户封侯犹未当。
主人幕下三千士，谈王说伯如蜂起。
日日椎鲜与击肥，厌饫腥膻饱而已。
此生只愿吃此羹，坐看将军勋业成。
金山乞取一片山，要看濈濈儿拳短，
穷人更是知田汉。
次韵傅宏推官义方亭
苏辙（宋代）

居近古城心自幽，箪瓢足用更何求。
莺飞旋趁春风出，龙卧终何莫雨搜。
科第联翩收甲乙，乡闾惊怪问因由。
隐君淡泊无人识，长夏一衫冬一裘。
游浯溪
徐自明（宋代）

□□□□□□奇，金石辉辉万古垂。
论定固知名贵正，时危更识礼从宜。
溪山不老刊长在，天地重开继者谁。
多少舣舟咸有纪，况予毕戍可无诗。
采芹亭 其十三
方蒙仲（宋代）

武夷山顶足仙槎，欲往从之天一涯。具唤小舟酹三谏，向来我祖是通家。
宿驿
辛弃疾（宋代）

云外丹青万仞梯，木阴合处子规啼。
嘉陵栈路吾能说，略似黄亭到紫溪。
题碧山图
赵汸（元代）

尝爱李太白，兴来栖碧山。山中别有一天地，惜无图画留人间。

谁为碧澄翁，久向山中住。栽花种柳待春风，忽见新图识其趣。

青山淡淡云离离，小桥流水涵清漪。抱琴择胜可终日，安得似汝图中时。

韩侯好诗仍好画，嗜酒不忧官长怪。欲图李白碧山居，酒禁方严笔如借。

知翁有子旧曾游，淡泊无营心日休。图成漫与翁为寿，愿翁长乐无虞忧。
明宇周丈留云洞次韵 其一
葛昕（明代）

曾问留云洞里奇，由来天上使臣稀。龙垂钟乳悬犹接，鹊啄岩臣落更飞。

似入武陵迷旧径，欲乘槎木叩支机。蛮方思甫归王化，引领枢光卜太微。
初食鲚鱼蒌蒿
孔平仲（宋代）

鱼从网师得，蒿自麦田求。斫鲙尝鲜美，调羹烹滑柔。

江南见春物，野次助晨羞。人各甘香味，鲈莼未易侔。
为龙泉令赵舜徒题
赵蕃（宋代）

诚能得初心，何必返初服。
有以固中扃，不须防外逐。
次韵答蜀人薛仲章
项安世（宋代）

只怜久病刘公干，不羡多驺邓仲华。
解寄长年新句法，颇思前夜好灯花。
自离窗外千秋雪，长看天西一色霞。
想见疏桐凉月下，幽鸿无伴立寒沙。
读五代史
李新（宋代）

瓜割沟分几战场，坎蛙穴蚁自侯王。
铁枪妄谓千人敌，溺器犹须七宝粧。
诸国岂能臣癞子，九龙那得贮归郎。
堪悲五十年来事，荼毒蒸民倍感伤。
经宣城元员外山居
张乔（唐代）

无人袭仙隐，石室闭空山。避烧猿犹到，随云鹤不还。

涧荒岩影在，桥断树阴闲。但有黄河赋，长留在世间。
次前韵与舅氏竺九成求芋
陈著（宋代）

何处蹲鸱美，云南一望中。
角巾临晚岁，拙语寄西风。
喜报无乾鹊，缄回靳篆虫。
还诗元有例，盍与昔人同。
水调歌头（徐侍郎生辰）
杨无咎（宋代）

寥亮度弦管，笑语集簪缨。又逢华旦争庆，豪杰为时生。犹对中秋月影，渐放重阳菊蕊，万宝正西成。爽气知多少，天赋满襟灵。

擅词华，追鲍谢，踵斯冰。入趋禁近，出镇藩辅早辞荣。休恋平湖佳致，好为苍生重起，归去侍宸庭。一德及元□，千载致升平。
汉宫春
周紫芝（宋代）

然如身在孤山，雪后园林、水边篱落，使人神气俱清。又明日，乃篱此词歌于妙香寮中，亦仆西来一可喜事也

香满箱奁，看沈犀弄水，浓麝含薰。荀郎一时旧事，尽属王孙。残膏胜馥，须倾囊、乞与兰荪。金兽暖，云窗雾阁，为人洗尽余醺。

依稀雪梅风味，似孤山尽处，马上烟村。从来甲煎浅俗，那忍重闻。苏台燕寝，下重帏、深闭孤云。都占得，横斜乱影，伴他月下黄昏。
次韵犁春
韩淲（宋代）

世间何处不埃尘，百巧争如付一真。固蒂深根元属我，随波逐浪也由人。

狂风骤雨时常有，野草闲花日逐新。安得雪堂老居士，同歌江上一犁春。
洪景伯行县以不得相见寄诗道意因和其韵
吴芾（宋代）

准拟君行县，相随入醉乡。
何知旋旆速，空负倚楼望。
室迩嗟人远，愁多觉夜长。
后亭梅正发，谁共赏寒香。
玉乳泉五首 其一
弘历（清代）

游山有馀兴，散步问名泉。半岭夕阳照，千林翠影鲜。
牧溪上人为作戏墨因赋二首·右鹭
徐集孙（宋代）

宿苇临流去就轻，生平惯与尔同盟。
相从奚假归图画，特画江湖一段清。